Jafnan er lokahnykkur hvers íþróttaárs hjá Íþróttasambandi fatlaðra kjörið á íþróttafólki ársins . Að þessu sinni voru það frjálsíþróttakonan Bergrún Ósk Aðalsteinsdóttir , ÍR , og sundmaðurinn Már Gunnarsson , ÍRB , sem valin voru íþróttamaður og íþróttakona ársins . Venju samkvæmt fór athöfnin fram á Radisson Blu Hóteli Sögu en samstarf ÍF og hótelsins hefur staðið um árabil . Þá hlaut Ásta Katrín Helgadóttir Hvataverðlaunin en þau voru nú veitt í sjöunda sinn . Hvataverðlaunin eru veitt einstaklingum , félagasamtökum , stofnun , fyrirtæki eða öðrum aðilum sem á framsækinn hátt hafa unnið í þágu íþróttastarfs fatlaðra á árinu . Við þetta tækifæri var Ásta Katrín einnig sæmd gullmerki Íþróttasambands fatlaðra . Þá er gaman frá því að segja að á meðan athöfninni stóð þurfti Már Gunnarsson frá að hverfa í útvarpsviðtal þar sem hann hafði ásamt systur sinni haft sigur úr býtum í jólalagakeppni Rásar 2 . Stór dagur í lífi Más Gunnarssonar svo sannarlega . ( Már Gunnarsson ásamt þremur af núverandi og fyrrverandi þjálfurum sínum og föður sínum Gunnari Má ) Sundmaðurinn Már Gunnarsson er íþróttamaður ársins 2019 hjá Íþróttasambandi fatlaðra . Már á einkar glæsilegt íþróttaár að baki sem náði hámarki á heimsmeistaramóti fatlaðra í sundi sem fram fór í London . Þar varð Már einn Norðurlandabúa til þess að komast á verðlaunapall þegar hann setti nýtt og glæsilegt Íslandsmet í 100m baksundi og vann til bronsverðlauna í greininni . Þjálfarar Más eru þeir Steindór Gunnarsson og Davíð Hildiberg Aðalsteinsson . Á árinu 2019 setti Már alls 28 Íslandsmet og synti þrívegis undir gildandi heimsmeti á ÍM 25 í Ásvallalaug . Már stefnir ótrauður að þátttöku á Paralympics í Tokyo 2020 en takist það ætlunarverk hans verður það í fyrsta sinn sem hann keppir á leikunum . „ Árið 2019 var afskaplega viðburðaríkt bæði í músíkinni og sundinu . Ég náði þeim markmiðum sem ég ætlaði að ná og það voru allskonar óvæntar uppákomur sem duttu inn í kjölfarið . Hjá mér er mikið svigrúm fyrir bætingar í sundlauginni og stefnan fyrir árið 2020 er klár og markmiðin enn skýrari , “ sagði Már Gunnarsson í samtali við Hvata . Frjálsíþróttakonan Bergrún Ósk Aðalsteinsdóttir er íþróttakona ársins 2019 hjá Íþróttasambandi fatlaðra . Bergrún á glæsilegt keppnisár að baki þar sem heimsmeistaratitill hennar í langstökki ungmenna ( U20 ) í Nottwil í Sviss ber hvað hæst . Þjálfari Bergrúnar hjá ÍR er Jón Oddsson . Bergrún hafnaði í 5. sæti á heimsmeistaramóti IPC í langstökki þar sem hún náði sínu besta stökki á alþjóðlegu stórmóti er hún stökk 4,26 metra . Bergrún stefnir ótrauð að þátttöku á Paralympics í Tokyo 2020 en takist það ætlunarverk hennar verður það í fyrsta sinn sem hún keppir á leikunum . „ Þetta er búið að vera frábært ár og ég er mjög ánægð með árangurinn á þessu ári og spennt fyrir árinu 2020 . Stefnan er auðvitað sett á Paralympics í Tokyo svo það verður brjálað að gera á næstunni , botnlausar æfingar og gaman ! “ Reglugerð um Hvataverðlaun ÍF 2019 Hvataverðlaunin eru veitt einstaklingum , félagasamtökum , stofnun , fyrirtæki eða öðrum aðilum sem á framsækinn hátt hafa unnið í þágu íþróttastarfs fatlaðra á árinu Ásta Katrín Helgadóttir hefur í áratugi starfað með ÍF að fjölmörgum verkefnum en hún hlýtur Hvatabikarinn fyrir sérverkefni sem tengist leikskólastarfi og hreyfiþjálfun barna . Árið 2015 hóf ÍF innleiðingu verkefnisins YAP eða Young Athlete Project sem er alþjóðlegt verkefni á vegum Special Olympics samtakanna . YAP hefur að markmiði að stuðla að snemmtækri íhlutun á sviði hreyfifærni , sérstaklega fyrir börn með sérþarfir eða frávik . Ísland hefur farið þá leið að leita samstarfs við leikskóla og heilsuleikskólinn Skógarás , Ásbrú hefur verið leiðandi samstarfsaðili frá upphafi . Í starfi sínu þar sem íþróttakennari hefur Ásta Katrín sýnt frumkvæði og leitt innleiðingarferlið með markvissri hreyfiþjálfun og rannsóknum á árangri . Hún hefur náð að tengja hugmyndafræði YAP við dagleg verkefni og nám í samstarfi við leikskólakennara og með virkum stuðningi leikskólastjórans , Þóru Sigrúnar Hjaltadóttur . Markmið er að YAP verkefnið styrki börnin , geri þau hæfari til að stíga fyrstu skrefin í íþróttum og stuðli þannig að jákvæðri upplifun og þátttöku allra barna í íþróttastarfi . Þetta verkefni er því talið mjög mikilvægt til framtíðar fyrir starfsemi ÍF . Íþróttasamband fatlaðra þakkar Ástu Katrínu sitt mikilvæga framlag . Hún er sannarlega vel að þessu komin . Mynd / Efsta mynd með frétt : Frá vinstri Bergrún Ósk , Ásta Katrín og Már Gunnarsson